
Geometriai játékok az alsó tagozatos matematikaórán

A gyermekekhez a térgeometriai formák és alakzatok általában közelebb állnak, mint a
síkbeliek, hiszen a hétköznapi életben is folyamatosan ilyen tárgyakkal, eszközökkel
találkoznak. Tapasztalatok is azt igazolják, hogy a geometria tanítása során a testekre,
valóságos tárgyakra vonatkozó játékokból érdemes kiindulni és a perceptív változatosság
elvének megfelelően a tanítani kívánt geometriai struktúrát minél több különböző alakban
érdemes a gyermekeknek megmutatni. A dolgozatban bemutatom azokat a geometriai játékokat
és tevékenységeket, amelyeket 3. osztályos, alsó tagozatos tanulók körében próbáltam ki és
fejlesztő hatásukat is vizsgáltam. A tanítási-fejlesztési folyamat eredményességének a
vizsgálatához teszteket állítottam össze. Az összeállított tesztek platformjának a Szegedi
Tudományegyetem Oktatáselméleti Kutatócsoportja által kifejlesztett eDia online
diagnosztikus értékelő rendszert választottam. Az eredmények azt mutatják, hogy a
térgeometria képességeket lehetséges a NAT követelményeihez igazítva is játékosan
fejleszteni. Az általam megvalósított fejlesztő program hatására a fejlesztésben részt vett diákok
szignifikánsan jobban teljesítettek mind a síkgeometria, mind a térgeometria területén, mint a
fejlesztésben nem részesült társaik. A fejlesztő hatás nemcsak a teljes teszt, hanem az altesztek,
és egyes esetekben a feladatok szintjén is kimutatható volt.



